text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 10 март 2014 година
  относно финансовото участие на Съюза в спешните мерки за борба с болестта син език в Германия през 2007 г.
  (нотифицирано под номер C(2014) 1444)
  (само текстът на немски език е автентичен)
  (2014/131/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Решение 2009/470/ЕО на Съвета от 25 май 2009 г. относно разходите във ветеринарната област (1), и по-специално член 3 от него,
  като има предвид, че:
  (1)
  В съответствие с член 84 от Финансовия регламент и член 94 от Делегиран регламент (ЕС) № 1268/2012 на Комисията от 29 октомври 2012 г. относно правилата за прилагане на Регламент (ЕС, Евратом) № 966/2012 на Европейския парламент и на Съвета относно финансовите правила, приложими за общия бюджет на Съюза (2) (наричан по-нататък „правилата за прилагане“) поемането на задължение за плащане от бюджета на Съюза се предхожда от решение за финансиране, което съдържа съществените елементи на действието, при което се извършва разход от бюджета, и е прието от институцията или от органите, на които институцията е делегирала правомощия.
  (2)
  С Решение 2009/470/ЕО се определят процедурите, уреждащи финансовото участие на Съюза при изпълнението на конкретни ветеринарни мерки, включително спешни мерки. С цел да помогне за възможно най-бързото ликвидиране на болестта син език Съюзът следва да осигури финансово участие в допустимите разходи, направени от държавите членки. В член 3, параграф 6, първо тире от посоченото решение се определят правила относно процента, който трябва да се приложи спрямо разходите, направени от държавите членки.
  (3)
  В член 3 от Регламент (ЕО) № 349/2005 на Комисията от 28 февруари 2005 г. за определяне на правила относно финансирането от Общността на спешни мерки и на кампанията за борба с някои болести по животните съгласно Решение 90/424/ЕИО на Съвета (3) са определени правилата относно разходите, допустими за финансова помощ от Съюза.
  (4)
  С Решение 2008/444/ЕО на Комисията от 5 юни 2008 г. относно финансовото участие на Общността в спешните мерки за борба с болестта син език в Германия през 2007 г. (4) бе предоставено финансово участие на Съюза в спешните мерки за борба с болестта син език в Германия през 2007 г. На 6 юни 2008 г. Германия подаде официално искане за възстановяване на разходите съгласно предвиденото в член 7, параграфи 1 и 2 от Регламент (ЕО) № 349/2005.
  (5)
  В член 7 от Регламент (ЕО) № 349/2005 се предвижда изплащането на финансовото участие на Съюза да бъде обвързано с действителното изпълнение на планираните дейности и с предоставянето от страна на компетентните органи на цялата необходима информация в рамките на установените срокове.
  (6)
  С Решение 2008/444/ЕО се предвижда като част от финансовото участие на Съюза да се изплати първи транш от 950 000,00 EUR, а с Решение за изпълнение 2011/800/ЕС на Комисията от 30 ноември 2011 г. относно финансовото участие на Съюза в спешните мерки за борба с болестта син език в Германия през 2007 г. (5) се предвижда като част от финансовото участие на Съюза да се изплати втори транш от 1 950 000,00 EUR.
  (7)
  След проверките и контрола, извършени по време на одита на място под ръководството на компетентната одитна служба, и като се вземат под внимание предварителните резултати, следва да бъде определен трети транш от финансовото участие на Съюза за допустимите разходи, направени във връзка с ликвидирането на болестта син език в Германия през 2007 г.
  (8)
  Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩОТО РЕШЕНИЕ:
  Член 1
  На Германия се изплаща трети транш от 1 000 000,00 ЕUR като част от финансовото участие на Съюза.
  Член 2
  Адресат на настоящото решение, което представлява решение за финансиране по смисъла на член 84 от Финансовия регламент, е Федерална република Германия.
  Съставено в Брюксел на 10 март 2014 година.